答吳尚書
作者：方岳
朝代：宋

paragraphs: 今夕復何夕，翠籠蒲艾香。
明朝做端午，節物追楚鄉。
客從何方來，寄我錦雲章。
江山渺何許，宛然挹清揚。
忽憶老先生，方上千歲觴。
北園竹萬箇，想見清簟凉。
安得子列子，御我蘚古傍。
劇談坐抵掌，一吐冰雪腸。
當時寫巴曲，本擬書數行。
筆閣不得下，聊與歌慨慷。
迺今亦復爾，歌短意則長。